钦定古今图书集成/明伦汇编/交谊典/第071卷 > 宋册府元龟 > 《登蓟城西北楼送崔著作入都序》前人
## 钦定古今图书集成/明伦汇编/交谊典/第071卷 > 宋册府元龟 > 《登蓟城西北楼送崔著作入都序》前人

仆尝倦游，伤别久矣。况登楼远国，衔酒故人，愤外寇
之侵边，从王师之出塞。元戎按甲，方割鲜卑之垒；天
子赐书，且有相君之召。而崔侯佩剑，即谒承明；群公
负戈，方绝大漠。燕山北望，辽海东浮，云台与碣馆天
殊，亭障共衣冠地隔。抚剑何道，长谣增叹。以身许国，
我则当仁；论道匡君，子思报主。仲冬寒苦，幽朔初平苍茫天兵之气，冥灭戍云之色。白羽一指，可扫丸都；
赤墀九重，行欣䜩乐。必期我愿，斯遂君心。共有策勋
饮至，方同廊庙之欢；偃霸櫜弓，借尔文儒之首。蓟丘
故事，可以赠言。同赋《登蓟楼送崔子云》尔。